पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. इंस्पेक्टर सुच्चा सिंह के कत्ल के 24 घंटों के भीतर सोनीपत पुलिस ने भगोड़े कांस्टेबल बसंत और उसकी प्रेमिका सरिता को दिल्ली से गिरफ्तार करने का दावा करके वाहवाही लूटी। जबकि हकीकत में बसंत ने पूरा बंदोबस्त करके सरेंडर किया।
सुच्चा सिंह केकत्ल के बाद बसंत और सरिता को डर था कि उनका एन्काउंटर हो सकता है। उनके पीछे न सिर्फ हरियाणा पुलिस, बल्कि चंडीगढ़ पुलिस भी लग चुकी थी। बचने के लिए बसंत ने अपने दोस्त व दिल्ली पुलिस से डिसमिस कांस्टेबल को फोन किया, जिसने सोनीपत की साइबर सेल के डीएसपी अजीत सिंह से संपर्क साधा। इसके बाद सोनीपत पुलिस बसंत और सरिता को दिल्ली से पकड़कर ले गई।
आईजी रोहतक रेंज अनिल कुमार ने रविवार को प्रेस कॉन्फ्रेंस में डीएसपी अजीत सिंह समेत अपनी फोर्स की पीठ थपथपाई और कहा कि आरोपियों को पकडऩे वाली पूरी टीम सम्मानित होगी। सोनीपत पुलिस के मुताबिक डीएसपी अजीत सिंह को सूचना मिली था कि तीन हत्याओं का आरोपी बसंत अपनी प्रेमिका के साथ दिल्ली के पहाडग़ंज इलाके के एक होटल में ठहरा हुआ है। उन्होंने राई थाना एसएचओ सुल्तान सिंह के साथ टीम बनाई और होटल पर छापा मारकर दोनों को गिरफ्तार कर लिया।
बंदोबस्त के बाद सरेंडर...
सूत्रों के मुताबिक बसंत और सरिता ने सरेंडर करने से पहले पूरा बंदोबस्त कर रखा था। उसने सुनिश्चित किया कि होटल से ले जाकर उनका एन्काउंटर न कर दिया जाए। सरिता के साथ वह दिल्ली के पहाडग़ंज के जिस होटल में रुका, वहां सीसीटीवी कैमरे लगे हैं।पुलिस के आने-जाने की तस्वीरें उसमें कैद हैं। होटल के रिकॉर्ड में भी दोनों की एंट्री है। चंडीगढ़ पुलिस की एसएलआर मौके पर बरामद हुई दिखाई गई है। जबकि दोनों के पास फोन नहीं मिला। उसका भाई दिल्ली पुलिस में कांस्टेबल है।
...और मात्र 1 दिन का रिमांड
वाहन चोरी और मारपीट जैसी वारदातों पर 4-5 दिनों का आसानी से रिमांड हासिल करने वाली हरियाणा पुलिस तीन हत्याओं के आरोपी बसंत का कोर्ट से सिर्फ एक दिन का ही रिमांड हासिल कर सकी है। अपने पति संदीप, सास रोशनी की हत्या और इंस्पेक्टर सुच्चा सिंह की हत्या करने में शामिल सरिता का तो रिमांड मांगा ही नहीं गया। उसे सोनीपत की जिला अदालत से सीधा न्यायिक हिरासत में जेल भेज दिया गया है।.
फौज में सीखा था बसंत ने चाकू चलाना
पूछताछ में बसंत ने बताया कि चंडीगढ़ पुलिस में भर्ती होने से पहले वह आर्मी में था। फौज की ट्रेनिंग के दौरान उसने चाकू चलाना सीखा था। उसी तकनीक से उसने सुच्चा सिंह पर वार किए और वह बच ही नहीं सका। उसने कहा कि वह शायद सुच्चा सिंह को न मारता, पहले हाथापाई ही कर रहा था। लेकिन ड्राइवर सरिता के बाल ही नहीं छोड़ रहा था। जिस कारण उसने सुच्चा सिंह पर चाकू से वार किए। बसंत ने बताया कि उसने फरवरी में सरिता के साथ अंबाला के आर्यसमाज मंदिर में शादी की थी। सरिता और उसके परिवार वालों ने इस शादी को मानने से इनकार कर दिया। इसी वजह से उसने सरिता के पति व सास की हत्या की थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva bho_Deva hin_Deva hin_Deva hin_Deva zho_Hant eng_Latn